Η έκθεση του Στέητ Ντηπάρτμεντ για την θρησκευτική ελευθερία
δεν υπάρχει αλλαγή σε θέματα θρησκευτικής ελευθερίας στην Ελλάδα
Η Υπουργός Εξωτερικών των ΗΠΑ, Χίλαρυ Κλίντον, δηλώνει ότι η συνεχιζόμενη καταπίεση και οι παραβιάσεις της θρησκευτικής ελευθερίας στο κόσμο «ενισχύουν τους εξτρεμιστές» και «υποθάλπουν τις εθνοτικές συγκρούσεις». Η κ. Κλίντον προέβη στην εν λόγω δήλωση αμέσως μετά την κυκλοφορία της έκθεσης του Στέητ Ντηπάρτμεντ για την Θρησκευτική Ελευθερία παγκοσμίως. Η έκθεση αναφέρεται στις συνθήκες που επικρατούν σε 198 χώρες όσον αφορά το θέμα του σεβασμού της θρησκευτικής ελευθερίας. Στην έκθεση οι ΗΠΑ χαρακτηρίζουν την Βιρμανία, την Κίνα, την Ερυθραία, το Ιράν, τη Βόρεια Κορέα, τη Σαουδική Αραβία, το Σουδάν και το Ουζμπεκιστάν ως «χώρες που προκαλούν ιδιαίτερη ανησυχία». Αυτός ο χαρακτηρισμός δίνεται σε χώρες που έχουν προβεί ή έχουν αποδεχτεί «σοβαρές παραβιάσεις της θρησκευτικής ελευθερίας». Η αμερικανική κυβέρνηση έχει επιβάλλει κυρώσεις σε 6 από τις 8 αυτές χώρες. Η Σαουδική Αραβία και το Ουζμπεκιστάν έχουν εξαιρεθεί απ’ τις κυρώσεις. Για την Ελλάδα η έκθεση του Στέητ Ντηπάρτμεντ για την Θρησκευτική Ελευθερία αναφέρει ότι το σύνταγμα και η νομοθεσία της χώρας προστατεύουν την θρησκευτική ελευθερία και η κυβέρνηση γενικά τηρεί τις δεσμεύσεις της όπως προβλέπεται απ’ το νόμο. Δεν υπήρξαν αλλαγές σε θέματα σεβασμού της θρησκευτικής ελευθερίας στην Ελλάδα, αναφέρει η έκθεση, αλλά προσθέτει ότι υπήρξαν κάποιες αναφορές για κοινωνικές διακρίσεις λόγω θρησκεύματος. Πάντως ξεκαθαρίζεται ότι σημαίνοντες κοινωνικοί και πολιτικοί παράγοντες στην Ελλάδα ανέλαβαν πρωτοβουλίες για την προώθηση της θρησκευτικής ελευθερίας.